जेयू में हड़ताल
मार्कशीट बनी नहीं, पेपर-रिजल्ट भी लेट होंगे
भिंड, मुरैना, अशोक नगर व गुना से आए छात्र होते रहे परेशान: जीवाजी यूनिवर्सिटी में कर्मचारियाें के काम से बहिष्कार की वजह से छात्र परेशान होते रहे। परीक्षा और गोपनीय संबंधी काम नहीं हो पाए। इसकी वजह से आगे रिजल्ट लेट होंगे और परीक्षाओं पर भी असर पड़ सकता है। सबसे ज्यादा असर परीक्षा और गोपनीय विभाग पर पड़ा। छात्र मार्कशीटों पर करेक्शन लगवाने, मार्कशीट निकालने के लिए पहुंचे थे लेकिन उनके काम नहीं हो सके। सबसे ज्यादा परेशानी उन छात्रों को हुई जो भिंड, मुरैना, अशोक नगर या गुना से आए थे। इन्हें बिना काम कराए जाना पड़ा। अफसरों ने इन छात्रों से कह दिया कि वह हड़ताल खत्म होने के बाद ही आएं। जेयू का छात्र सहायता केंद्र भी हड़ताल की वजह से बंद रहा।
जीवाजी यूनिवर्सिटी में गैर शिक्षक कर्मचारियों ने मंगलवार से गैरमियादी हड़ताल शुरू कर काम बंद कर दिया। हड़ताली कर्मचारी यूनिवर्सिटी तो पहुंचे लेकिन सुबह से शाम तक प्रशासनिक भवन के सामने धरना दिए बैठे रहे। उधर कर्मचारियों के काम पर न पहुंचने से अफसर भी काम नहीं कर पाए। इस दौरान अंचल के दूरदराज इलाकों से अपनी मार्कशीट लेने या किसी आैर काम से यूनिवर्सिटी आए छात्रों को परेशान होना पड़ा। जेयू के अफसरों ने उनसे कहा- अभी कर्मचारी हड़ताल पर हैं, जब हड़ताल खत्म हो जाए, तब आना। कर्मचारियों की हड़ताल की वजह से परीक्षा, वित्त संबंधी काम प्रभावित रहे, इसके अलावा अध्ययनशाला में कक्षाएं देर से खुलीं। इनकी सफाई भी ठेके के कर्मचारियों से कराई गई। रजिस्ट्रार प्रो.आनंद मिश्रा ने परीक्षा और विधानसभा प्रश्नों संबंधी कामों के प्रभावित होने की आशंका जोड़कर पत्र भी कलेक्टर डॉ. संजय गोयल को भेजा है। कर्मचारियों के काम पर न आने की वजह से मार्कशीट, करेक्शन, डिग्री, माइग्रेशन संबंधी काम प्रभावित रहे। जेयू का बजट बनाए जाने का काम अंतिम दौर में चल रहा है इसमें भी परेशानी दिखाई दी।
मप्र विश्वविद्यालयीन (गैर शिक्षक) कर्मचारी महासंघ 17 सूत्रीय मांगों को लेकर 16 फरवरी से आंदोलनरत है। इसके प्रथम चरण में 1 दिन के काम का बहिष्कार फिर 20 से 26 फरवरी तक काली पट्टी बांधकर काम किया। इसके बाद 1 आैर 2 घंटे फिर आधे दिन तक काम का बहिष्कार किया गया। मंगलवार से कर्मचारियों ने पूरे दिन काम बंद कर दिया। प्रशासनिक भवन के धरने के दौरान महासंघ के प्रदेशाध्यक्ष राकेश गुर्जर, अरविंद भदौरिया, डॉ. दीपक वर्मा, छविराम सिंह ने कर्मचारियों को संबोधित कर मांगे पूरी न होने तक आंदोलन जारी रखने की बात कही। शाम को रजिस्ट्रार प्रो. आनंद मिश्रा भी कर्मचारियों से बात करने पहुंचे, उन्होंने कहा कि कर्मचारी जल्द से कोई बीच का रास्ता निकालें ताकि छात्रों को परेशानी न हो।
जेयू में मंगलवार को अपनी मांगों को लेकर हड़ताल पर बैठे कर्मचारी।
कलेक्टर को अवगत करा दिया है
कर्मचारियों के काम से बहिष्कार को देखते हुए सर्विस प्रोवाइडर के कर्मचारियों को सभी कार्यालयों में तैनात किया गया है ताकि छात्रों को परेशानी न हो। कलेक्टर डॉ. संजय गोयल को पत्र लिखकर वस्तुस्थिति बताई गई है। इसके अलावा जो परेशानियां आ रही हैं उन्हें लिखकर उच्च शिक्षा विभाग भेजा जा रहा है। आनंद मिश्रा, रजिस्ट्रार, जेयू
सभी यूनिवर्सिटी में काम बंद रहेगा
दैनिक वेतनभाेगी कर्मचारियों को नियमित करने सहित 17 सूत्रीय मांगें महासंघ की हैं। इनका निदान न होने तक प्रदेश की सभी यूनिवर्सिटी में काम बंद रहेगा। राकेश गुर्जर, अध्यक्ष, मप्र विश्वविद्यालयीन गैर शिक्षक कर्मचारी महासंघ
गैर शिक्षक कर्मचारियों ने दिया धरना, अफसर दिनभर बैठे रहे खाली, छात्र होते रहे परेशान
bho_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva